open-index/open-wikipedia-markdown huggingface dataset:
Suomen ralli 2014

**[[Suomen ralli]] 2014** (sponsorinimeltään **Neste Oil Rally Finland 2014**) oli kauden 2014 kahdeksas MM-ralli, joka ajettiin 31. heinäkuuta – 3. elokuuta. Rallin päätukikohta oli tavalliseen tapaan Jyväskylä. Kilpailun voitti toista kertaa urallaan Jari-Matti Latvala.

Järjestyksessään vuoden 2014 kilpailu oli historian 64. Suomen ralli.

## Erikoiskokeet

Rallissa ajettiin 26 erikoiskoetta, joiden yhteispituus oli 360,94 kilometriä.

Ralli jatkui nyt sunnuntaihin asti, joten ensimmäistä kertaa sitten vuoden 1992 metsäerikoiskokeita ajettiin neljänä eri päivänä. Joka päivän reitti kävi eri suunnassa Jyväskylästä.

Harjun yleisöerikoiskoe ajettiin nyt ensimmäistä kertaa sitten vuoden 1998.  Muita pitkän tauon jälkeen mukana otettuja erikoiskokeita olivat Jouhtikylä, Pihlajakoski ja Päijälä. Ouninpohja korvattiin jälleen Kakariston erikoiskokeella tietöiden vuoksi.  Ruuhimäki oli mukana itse kilpailussa ensimmäistä kertaa viiteen vuoteen, joten testierikoiskoe ajettiin Laajavuoressa.

## Lopputulokset
Kilpailuun osallistui yhteensä 77 autokuntaa, joista maaliin selvisi 54.

WRC2:n voitti Karl Kruuda.

JWRC:n voitti Martin Koci.

### Power Stage
Power Stage -erikoiskokeena toimi kisan päättänyt Ruuhimäki 2 (6,79 km).

## Lähteet
FS Marceau (1887)

**Marceau** oli Ranskan laivaston vuonna 1887 vesillelaskettu Marceau-luokan ironclad-taistelulaiva.

## Valmistus

Alus tilattiin La Seyne sur Meristä Forges et Chantiers de la Méditerranéelta ja sen köli laskettiin vuonna 1881. Alus laskettiin vesille 24. toukokuuta 1887 ja se otettiin palvelukseen helmikuussa 1891.

## Palvelus
Alus vieraili laivaston mukana Kronstadtissa, jossa tsaari Aleksanteri III tarkasti aluksen. Paluumatkalla laivasto pysähtyi Spitheadissä, jossa kuningatar Victoria vieraili aluksella. Ranskaan palattuaan alus siirrettiin Välimeren laivueeseen.

Ensimmäisen maailmansodan puhjettua alus muutettiin kelluvaksi työpajaksi  torpedoveneiden ja sukellusveneiden tueksi. Alus oli alun perin sijoitettuna Maltalle, josta se siirrettiin Korfulle ja edelleen vuonna 1918 Bizerteen. Se poistettiin alusluettelosta 1. lokakuuta 1920 ja se myytiin vuonna 1921 toulonilaiselle yritykselle romutettavaksi. Hinattaessa alusta Touloniin puhkesi myrsky ja alus ajautui karille Bizerten edustalla.

## Lähteet
*
*

### Viitteet
Lihaton lokakuu

**Lihaton lokakuu** on ensimmäisen kerran lokakuussa 2013 ja sen jälkeen vuosittain järjestetty kampanja, joka kannustaa ihmisiä lopettamaan kuukauden ajaksi lihansyönnin tai vähentämään sitä merkittävästi. Kampanja sai alkunsa, kun *[[Docventures]]*-televisio-ohjelman studiovieras Leo Stranius haastoi Riku Rantalan kuukauden lihattomaan ruokavalioon.

Eläinsuojeluliitto Animalia myönsi *Docventuresin* Riku Rantalalle ja Tuomas Milonoffille Pro Animalia -palkinnon Lihaton lokakuu -kampanjan aloittamisesta. Järjestö kiitti Rantalaa ja Milonoffia siitä, että he olivat herättäneet keskustelua eläinten tehotuotannosta. Animalian mukaan kampanja oli saanut monet miettimään suhdettaan eläintuotantoon sekä tutustumaan kasvisperäisiin ruokavaihtoehtoihin. 

Tilastojen mukaan suomalainen söi vuonna 2012 keskimäärin 78 kiloa lihaa, jonka tuotantoon kuluu 550&nbsp;000 litraa vettä. Keskiverto suomalainen säästäisi kuukauden lihattomalla ruokavaliolla 6,5 kiloa lihaa ja 45&nbsp;500 litraa vettä. Suomalainen syö keskimäärin yli 200 grammaa lihaa päivässä, kun syöpäjärjestöjen mukaan lihaa saisi syödä korkeintaan 300 grammaa viikossa.

Ensimmäisen Lihattoman lokakuun osallistujien resepteistä koottiin reseptikirja, joka tuotettiin mesenaatti.me-yhteisörahoituksen avulla. Kirja julkistettiin kampanjan päätöstapahtumassa Sörnäisissä 2. marraskuuta 2013.

## Lähteet

## Aiheesta muualla
* Kampanjan Facebook-sivut
Singer (automerkki)

**Singer**-merkkisiä autoja valmistettiin Englannissa vuosina 1901–1970. George Singer perusti vuonna 1874 polkupyörätehtaan Coventryyn Englantiin. Autojen tuotannon yhtiö aloitti vuonna 1901. Rootes Group hankki tehtaan omistukseensa vuonna 1956, jonka jälkeen Singer-autot olivat hienommin varusteltuja yhtymän autoja.

Singer 10 HP -malli vuodelta 1912 oli tehtaan ensimmäinen pienimoottorinen auto. Siinä oli 1096 cm³ nelisylinterinen moottori, jossa oli termosifonijäähdytys. Lisävarusteena oli saatavana sähkövalot.

Esimerkiksi vuosina 1956–1970 valmistettu Singer Gazelle -auto oli Hillman Minxin kalliimpi ja paremmin varusteltu versio. Singerin mallistossa Hillman Minxiä vastasi Gazelle, jonka viimeinen 427-senttiä pitkä malli esiteltiin vuonna 1967. Gazellea tehokkaampi Singerin malli Vogue oli 3 cm pitempi ja siitä oli tarjolla myös farmarimalli.

Taloudelliset vaikeudet kuitenkin pakottivat Rootes-yhtymän karsimaan automerkkejä. Viimeinen Singer-auto valmistui huhtikuussa 1970. Se oli Singer Chamois (1964–1970), yleisen Hillman Impin varustellumpi ja hienompi versio. Singer Chamoisissa oli Impiä paremmat istuimet ja runsaampi varustelu.

## Lähteet
The Ghosts of Yesterday

**The Ghosts of Yesterday** on Charles Millerin ohjaama yhdysvaltalainen mykkä draamaelokuva vuodelta 1918. Elokuvan pääosissa ovat Norma Talmadge ja Eugene O’Brien.

*The Ghosts of Yesterday* perustuu Rupert Hughesin näytelmään *[[Two Women]]* (1910), jonka pohjalta Mildred Considine laati elokuvan käsikirjoituksen. Elokuvan tuotantoyhtiöinä olivat Norma Talmadge Film Corporation, ja Select Pictures Corporation vastasi elokuvan levityksestä. Elokuva kuvattiin työnimellä *Two Women* New Yorkin Bronxissa sijaitsevilla Selectin studioilla. *The Ghosts of Yesterday* sai Yhdysvaltain ensi-iltansa 19. tammikuuta vuonna 1918.

Elokuva on osittain kadonnut elokuva; elokuvan neljää säilynyttä kelaa säilytetään Yhdysvaltain kongressin kirjastossa. Neljän kelan lisäksi elokuvasta on säilynyt kuudennen kelan osia; *The Ghosts of Yesterdaystä* on säilynyt nykypäivään kokonaisuudessaan vähän yli 40 minuuttia alkuperäisestä 60:sta minuutista.

## Juoni

Newyorkilainen taiteilija Howard Marston (Eugene O’Brien) päättää tehdä itsemurhan puistossa, mutta ompelija Ruth Grahame (Norma Talmadge) pelastaa Howardin tämän aikomuksilta, ja myöhemmin he avioituvat. Kun Howard alkaa maalata Ruth-vaimonsa muotokuvaa, Ruth kuolee pitkälliseen sairauteen ennen kuin maalaus ehtii valmistua. Epätoivoinen Howard muuttaa Pariisiin, missä hän tapaa pahamaineisen kabareelaulajan Jeanne La Fleurin (Norma Talmadge), joka muistuttaa suuresti edesmennyttä Ruthia. Howard vakuuttaa Jeannen poseeraamaan Ruthin maalausta varten, ja Ruthin kiltti luonne alkaa itää Jeannessa. Howard ja Jeanne rakastuvat, mutta kun Howard alkaa tuntea pettävänsä Ruthia, hän kertoo Jeannelle rakastavansa häntä vain hänen yhdennäköisyyttään kuolleeseen vaimoonsa. Jeanne raivostuu tästä, tuhoaa maalauksen ja lähtee. Myöhemmin Howard tajuaa rakastavan Jeannea itseään. Howard löytää Jeannen tämän entisen kosijan, kreivi Pascal de Fondrasin (Stuart Holmes), sylistä. Howardin ja kreivin painin aikana kreivi viiltää Howardin silmät. Kun Howard tajuaa sokeutuneensa, hän lähettää Jeannen tiehensä. Jeanne kuitenkin palaa, koska hän on ikionnellinen siitä, että Howard viimein rakastaa häntä.

## Näyttelijät

## Lähteet

## Aiheesta muualla
* 
* 
* ''The Ghosts of Yesterday'' TCM Movie Databasessa 
* ''The Ghosts of Yesterday'' Silent eran sivuilla
Goodricke-Pigott Observatory

**Goodricke-Pigott Observatory** on yksityinen tähtitieteellinen observatorio, joka sijaitsee Tucsonissa, Arizonassa. Observatorio avattiin 26. lokakuuta vuonna 1996, ja tähtitaivaan tarkkailu alkoi Hale–Boppin komeetan havainnoinnilla.

Observatorio on nimetty kahden 1700-luvun lopulla Yorkissa, Englannissa eläneen tähtitieteilijän John Goodricken ja Edward Pigottin mukaan.

## Lähteet
Jowett

**Jowett** oli vuosina 1906–1954 valmistettu englantilainen automerkki ja sitä valmistanut yritys. Jowett-autoja valmistaneen tehtaan perustivat vuonna 1901 veljekset Benjamin ja William Jowett sekä Arthur V Lamb. Ensimmäinen auto valmistui kuitenkin vasta helmikuussa 1906. Varsinainen kevyiden Jowett-autojen tuotanto alkoi vuonna 1910.

Jowett-autoja olivat esimerkiksi vuonna 1920 esitelty Jowett Seven ja 1947 esitelty Jowett Javelin. Viimeksi mainittua mallia tuotiin Suomeenkin. Jowett Javelin kärsi kuitenkin heikosta kampiakselista, joka korjattiin vasta kesken mallivuotta 1951. Joistain Suomeenkin tuoduista Javelineista oli katkennut kampiakseli. Javelinissa oli nelisylinterinen, nelitahtinen ja nestejäähdytteinen 1&nbsp;486 cm³:n bokserimoottori.

## Lähteet
Ragundan vanha kirkko

**Ragundan vanha kirkko** () on Ruotsissa Ragundan kunnassa sijaitseva kirkkorakennus.

Kirkon tiedetään valmistuneen vuosien 1364 ja 1510 välillä. On mahdollista, että sen on rakennuttanut tanskalaissyntyinen munkki Josephus, joka toimi Indalin kirkkoherrana ja jonka sanotaan rakennuttaneen alueelle useita kirkkoja, mutta on myös mahdollista, että kirkko on rakennettu aikaisemmin ja Josephus teetti pelkän restauroinnin. On myös mahdollista, että arkkipiispa Jakob Ulvsson vieraillessaan Ragundassa vuonna 1487 vihki triumfikrusifiksin lisäksi myös koko rakennuksen.

Kirkkoon on tehty vuosien varrella useita muutoksia, esimerkiksi tehty useampia ja isompia ikkunoita sekä lisätty sakaristo. Suurin osa kirkon sisustuksesta on peräisin 1600-luvulta ja sen myöhemmältä osalta.

Urut ovat vanhimmat tunnetut Jämtlandissa ja on saatu Wilhelm Wargentinin lahjoittamat vuonna 1654. Ne ovat 6-äänikertaiset ja sundsvallilaisen Petter Quarnströmin valmistamat. Saarnastuolin on tehnyt norjalainen Per Iversen. Puinen kastemalja on noin vuodelta 1700, myös penkit ovat samalta ajalta.

1800-luvun puolivälissä päätettiin rakentaa uusi isompi kirkko, joka vihittiin käyttöön 1853 ja sen jälkeen vanha kirkko alkoi rapistua. 1900-luvun alun pelastusprojektissa kirkkoa remontoitiin vuosina 1925–1929. Vuonna 1931 kirkko vihittiin uudelleen käyttöön ja on nykyään seurakunnan käytössä kesäisin.

Kirkon yhteydessä on ollut kellotapuli ja tiedetään, että Gregorius Raaf rakennutti vuonna 1705 uuden tapulin korvaamaan käyttökelvottoman vanhan. Tämä purettiin vuonna 1872 ja siksi uudelleenvihkimisen aikaan kirkolla ei ollut ollenkaan kellotapulia. Vuonna 1946 piirsi Ragnar Hjort uuden kellotapulin, joka oli kopio Raafin tapulista. Kellot oli siirretty uuteen kirkkoon ja siksi uuteen tapuliin teetettiin uusi kello M&E Ohlssonin kellovalimossa Ystadissa.

## Katso myös
* Ragundan kirkko

## Lähteet
* Ragunda församling: Ragunda kyrka  

## Aiheesta muualla

* Bebyggelseregistret
FS Magenta (1890)

**Magenta** oli Ranskan laivaston vuonna 1890 vesillelaskettu Marceau-luokan ironclad-taistelulaiva.

## Valmistus

Alus tilattiin Toulonin laivastontelakalta ja sen köli laskettiin tammikuussa 1883. Alus laskettiin vesille 19. huhtikuuta 1890 ja se otettiin palvelukseen helmikuussa 1893.

## Palvelus
Alus poistettiin alusluettelosta vuonna 1910.

## Lähteet

*
*

### Viitteet
The Secret of the Storm Country

**The Secret of the Storm Country** on vuonna 1917 ensi-iltansa saanut Charles Millerin ohjaama yhdysvaltalainen mykkä draamaelokuva, jonka pääosassa on Norma Talmadge.

*The Secret of the Storm Country* on jatko-osa vuonna 1914 ilmestyneelle *[[Tess of the Storm Country]]* -elokuvalle, jonka pääosassa on Mary Pickford. *The Secret of the Storm Countrya* pidetään nykyään kadonneena elokuvana, koska elokuvan keloja ei tiedetä säilyneen nykypäivään asti.

## Juoni

Tess Skinner (Norma Talmadge) on varattoman talonvaltaajan tytär. Hän rakastuu varakkaaseen Frederick Gravesiin (Niles Welch), ja pian he avioituvat. Heidän on pidettävä avioliittonsa salassa, koska Frederickin vanhemmat eivät koskaan hyväksyisi sitä. Myöhemmin Frederickin vanhemmat pakottavat poikansa avioitumaan perijätär Madelene Walderstickerin (Ethel Grey Terry) kanssa. Frederick on kuitenkin liian peloissaan kertoakseen vanhemmilleen, että hänellä on jo vaimo. Frederick alistuu äitinsä toiveisiin. Uskollinen ja nyt raskaana oleva Tess salaa Frederickin kaksiavioisuusrikoksen. Tess heitetään ulos kirkosta kieltäydyttyään kertomasta kuka petturi on. Keski-ikäinen Tessin ihailija herra Young (Charles Gotthold) tarjoaa pulassa olevalle tytölle suojaa kaupunkilaisilta. Kun muutama vuosi myöhemmin Frederick kuolee, Tessillä ei ole muuta vaihtoehtoa kuin avioitua häntä paljon vanhemman herra Youngin kanssa.

## Näyttelijät

## Tuotanto
*The Secret of the Storm Country* perustuu Grace Miller Whiten vuonna 1909 ilmestyneeseen romaaniin, jonka pohjalta Mary Murillo laati elokuvan käsikirjoituksen. Elokuvan tuottajana toimi Joseph M. Schenck, ja sen tuotantoyhtiönä oli Norma Talmadge Film Corporation. *The Secret of the Storm Country* kuvattiin New Yorkin Ithacan kaupungissa.

## Julkaisu ja vastaanotto
*The Secret of the Storm Country* sai Yhdysvaltain ensi-iltansa marraskuussa vuonna 1917. Elokuvan levitti Select Pictures Corporation. Ilmestyessään elokuvasta tuli suuri arvostelu- ja yleisömenestys. *[[The New York Times]]in* ja *[[Variety]]n* elokuvakriitikot ylistivät Talmadgen roolisuoritusta.

## Lähteet

## Aiheesta muualla
* 
* 
* ''The Secret of the Storm Country'' Silent eran sivuilla 
* ''The Secret of the Storm Country'' TCM Movie Databasessa
Dennis Mims

**Dennis Mims** (s. 15. lokakuuta 1980) on yhdysvaltalais-turkkilainen koripalloilija. 

Virginia Techissä yliopistokoripalloa vuosina 1998–2001 pelannut Mims on pelannut usean eri maan sarjassa, kuitenkin kussakin joukkueessa pisimmillään noin kauden verran. Pisimpään hän on pelannut turkkilaisissa seurajoukkueissa, joissa on muun muassa pelannut Euroliigaa. Lokakuussa 2006 Mims saapui näytille suomalaiseen Tampereen Pyrintöön. Mims pelasi Pyrinnössä kaksi ottelua 4,0 pisteen ja 5,5 levypallon keskiarvoilla, minkä jälkeen seura vapautti hänet kokoonpanostaan. Vuonna 2012 Mims lähti saksalaisseurastaan palkanmaksuongelmien vuoksi.

## Lähteet
* Dennis Mims baskethotel.com
* Dennis Mims euroleague.net 
* Dennis Mims Stats College Basketball at Sports-Reference.com 
* Dennis Mims profile eurobasket.com 

### Viitteet
Prince (automerkki)

**Prince** tai **PMC** on vuosina 1952–1967 valmistettu japanilainen automerkki, joka yhdistettiin vuonna 1966 Nissaniin. Ensimmäinen valmistettu auto oli 1952 valmistunut sähköauto. Vuonna 1955 yhtiön nimi muutettiin Princeksi Japanin kruununprinssi Akihiton kunniaksi. 

Yhtiön alkuperäinen nimi oli *Tachikawa Aircraft Company* ja se valmisti kuuluisia Zero-hävittäjäkoneita. Sodan jälkeen tehdas aloitti autojen valmistuksen. Prince-merkki saatettiin lyhentää PMC:ksi, joka tulee tehtaan englanninkielisestä nimestä Prince Motor Company. 

Nissan osti Prince Motor Companyn vuonna 1966. Prince-autojen valmistus jatkui vuoteen 1967, jonka jälkeen entisten Prince-autojen merkki muuttui Nissaniksi. 

## Suomessa nimellä PMC
Ensimmäinen koekappaleena tuotu PMC-merkkinen auto rekisteröitiin Suomessa vuonna 1963. Isoa Prince Gloria -automallia tuotiin Suomeen huhtikuusta 1965 alkaen nimellä PMC Gloria 6. Auto oli rekisteröity kuudelle. Siinä oli 1&nbsp;988 cm³ kuusisylinterinen rivimoottori. Gloria 6:n numero 6 tarkoittaa sylinterien määrää. Toinen Suomeen samoihin aikoihin tuotu Prince-automalli oli viidelle hengelle rekisteröity PMC Skyline 1500. Prince Skylinen hinta vuonna 1965 oli 10&nbsp;000 markkaa ja Prince Glorian 14&nbsp;000 markkaa. Maahantuojana toimi Oy Rego Ab, joka edusti tuolloin myös itäsaksalaista Wartburgia. Prince-autot olivat laadukkaita, mutta vastaavankokoisia kilpailijoitaan kalliimpia. PMC Skyline- ja Gloria-autoja ehdittiin vuosina 1965–1967 rekisteröidä Suomessa yhteensä hieman yli 500 kappaletta.

## Lähteet
Protriptyliini

**Protriptyliini** (*Concordin*, *Vivactil*) on trisyklinen masennuslääke. Lääke ei ole enää käytössä Suomessa. Protriptyliini on amitriptyliinin ja nortriptyliinin sukulaisaine, erotuksena näihin edellä mainituihin: protriptyliini on dibentsosykloheptatrieeni – siinä missä toiset ovat dibentsosykloheptadieenejä.Concordinia on valmistanut MSD-lääkeyhtiö. *Lääkkeet ja niiden käyttö* -niminen lähdeteos mainitsee protriptyliinin olevan ensi sijassa aktivoiva eli masentunutta henkilöä liikkeelle paneva lääkeaine. Lääkeaine ei ollut sedatiivi.

Lääkettä oli saatavilla 5 ja 10 mg vahvuisina tableteina. Masennuksen alkuhoidossa *Pharmaca Fennica 1976* suositti 30–40 mg/vrk. Ylläpitoannoksena täysikasvuisille suositettiin 15–60 mg/vrk. 12 vuotta täyttäneille ja vanhuksille tästä pienempiä määriä, 15 mg/vrk.

Protriptyliinin aiheuttamat mahdolliset haittavaikutukset olivat saman suuntaisia, kuten muidenkin trisyklisten masennuslääkkeiden kohdalla ovat olleet.

Protriptyliinin kemiallinen kaava on C19H21N, moolimassa 263,377&nbsp;g/mol ja CAS-numero 438-60-8.

## Lähteet

*Alfering, Sirkku & Olli, Marcus & Tuomi, Eero: *Lääkkeet ja niiden käyttö*, WSOY-SHKS 1977,  (s. 182)
*Pharmaca Fennica 1976 (s. 70)

## Aiheesta muualla
*http://www.psyweb.com/drughtm/jsp/portri.jsp 
*PubChem: Protriptyline 
*Human Metabolome Database (HMDB): Protriptyline 
*DrugBank: Protriptyline 
*Kyoto Encyclopedia of Genes and Genomes (KEGG): Protriptyline 
*ChemBlink: Protriptyline
Bochotnica

**Bochotnica** on kylä Kazimierz Dolnyn kunnassa Puławyn piirikunnassa Lublinin voivodikunnassa Kaakkois-Puolassa. Kylässä asui vuoden 2011 väestönlaskennan mukaan 1&nbsp;069 asukasta.

## Lähteet

## Aiheesta muualla
Daniel Snellman

**Daniel Snellman** (s. 28. kesäkuuta 1974 Pietarsaari) on entinen suomalainen jalkapalloilija. Hän oli pelipaikaltaan oikea laitapuolustaja.

Snellman oli FF Jaron kasvatti. Hän debytoi 18-vuotiaana seuran edustusjoukkueessa Veikkausliigassa kaudella 1993, mutta teki läpimurtonsa joukkueen pelaavaan kokoonpanoon vasta kolme vuotta myöhemmin. Snellman oli mukana Jaron pudotessa Ykköseen kauden 1998 päätteeksi ja oli sittemmin myös nostamassa sitä takaisin Veikkausliigaan. Jaron paluu vuonna 2002 jäi myös Snellmanin viimeiseksi täydeksi kaudeksi pääsarjatasolla. Hän siirtyi Kakkoseen toiseen pietarsaarelaisseuraan, Jakobstads Bollklubbiin. Snellman edusti seuraa neljän kauden ajan, palaten myös kahden ottelun ajaksi Jaroon paikkaamaan loukkaantumisia vuonna 2004. Uransa viimeiset vuodet hän pelasi ja valmensi IFK Jakobstadissa, jota hän oli myös mukana perustamassa. Seura nousi Snellmanin aikana piirin alimmalta sarjaportaalta Kolmoseen asti.

Pääsarjatasolla Snellman pelasi yhteensä 116 ottelua, tehden viisi maalia.

## Lähteet
Martha’s Vindication

**Martha’s Vindication** on vuonna 1916 ensi-iltansa saanut Chester M. Franklinin ja Sidney Franklinin ohjaama yhdysvaltalainen mykkä rikollissävytteinen draamaelokuva, jonka pääosassa on Norma Talmadge Marthana. *Martha’s Vindication* kertoo Dorotheasta (Seena Owen), joka antaa vastasyntyneen lapsensa parhaalle ystävälleen Marthalle välttääkseen skandaalin.

Elokuvan käsikirjoituksen laati Ella Carter Woods, ja sen tuotannosta vastasi Fine Arts Film Company. *Martha’s Vindication* sai Yhdysvaltain ensi-iltansa 20. helmikuuta vuonna 1916. Elokuvan levittäjänä toimi Triangle Distributing. *Martha’s Vindicationia* pidetään nykyään kadonneena elokuvana, koska elokuvan keloja ei tiedetä säilyneen nykypäivään asti.

## Näyttelijät

## Lähteet

## Aiheesta muualla
* 
*
FS Neptune (1887)

**Neptune** oli Ranskan laivaston vuonna 1887 vesillelaskettu Marceau-luokan ironclad-taistelulaiva.

## Valmistus

Alus tilattiin Brestin laivastontelakalta ja sen köli laskettiin helmikuussa 1882. Alus laskettiin vesille 7. toukokuuta 1887 ja se otettiin palvelukseen heinäkuussa 1892.

## Palvelus
Alus upotettiin maalilaivana vuonna 1913.

## Lähteet

*
*

### Viitteet
Canon de 305 mm Modèle 1893/96

**Canon de 305 mm Modèle 1893/96** oli ranskalainen raskas laivatykki, joka oli pääaseena Ranskan laivaston predreadnought-taistelulaivoissa ensimmäisessä maailmansodassa. Se oli asennettu muun muassa Charlemagne-, République- ja Liberté-luokan aluksiin sekä *[[FS Iéna (1898)|Iénalle]]* ja *[[FS Suffren (1899)|Suffrenille]]*.

Tykki oli ajalle tyypillinen Ranskassa valmistettu raskas tykki. Siinä oli Welin katkaistu kierrelukko, pusseihin pakattu ajopanos ja de Bange -obturaattori takaamassa kaasutiiviyden ammunnan aikana. Tykki oli asennettu kahden putken torneihin, joiden sisään oli asennettu pääosa tornien liikuttamiseen tarvittavista järjestelmistä ja ammushissin suojana oli ainoastaan panssaroituputki. Rakenne ei aiheuttanut muutosta kokonaispainossa, mutta se nosti painopisteen ylemmäs aiheuttaen epävakautta aluksilla. Torneissa oli lisäksi hydraylinen nostin, joka nosti tornia käännettäessä. Torni laskeutui sulkurenkaaseen oli tulitoiminnassa. Tornit kyettiin kääntämään 300 astetta, mutta kullakin aluksella oli hieman eroavaisuuksia asetuksissa.

## Rautatietykki
Ensimmäisessä maailmansodassa varastossa olleita tykkejä asennettiin rautatievaunuihin tukemaan länsirintaman taistelua. Tykit ampuivat 321-351 kilogramman kranaatteja jopa 31130 metrin päähän. Tykkien maksimi korotuskulma oli 40 astetta, mikä mahdollisti kasvaneen etäisyyden.
Vihma (albumi)

**Vihma** on suomalaisen kansanmusiikkiyhtyeen Värttinän vuonna 1998 ilmestynyt seitsemäs studioalbumi. Sen julkaisi saksalaisen BMG:n ja irlantilaisen The Chieftains -yhtyeen johtohahmon Paddy Moloneyn yhdessä omistama Wicklow-levymerkki. Albumin tuottajana toimi Janne Haaviston lisäksi amerikkalainen Richard Horowitz, joka myös soittaa joillakin kappaleilla. Muina vierailevina artisteina kuullaan muun muassa kahta mongolialaisen Yat-Kha -ryhmän kurkkulaulajaa sekä Kaustiselta kotoisin olevan JPP:n muusikoita. Vihma sisältää myös tuottaja Richard Horowitzin remix-version albumin nimikappaleesta.

Vihma on ensimmäinen Värttinän albumi, jolla yhtyeen perustajiin kuuluva Sari Kaasinen ei ole mukana. Uutena jäsenenä Värttinään oli liittynyt neljänneksi laulajaksi Susan Aho. Levyllä on vaikutteita pop- ja rockmusiikista muun muassa samplauksen muodossa. Vihman tuottajat sekä äänittäjänä toiminut Risto Hemmi saivat albumista vuonna 1999 kansainvälisen BASF Master Award -palkinnon.    

## Kappaleet
#
#
#
#
#
#
#
#
#
#
#
#
#

## Kokoonpano

### Yhtye
* Susan Aho – laulu, harmonikka
* Mari Kaasinen – laulu
* Kirsi Kähkönen – laulu
* Sirpa Reiman – laulu
* Antto Varilo – akustinen kitara, banjo, cümbüş, kantele
* Pekka Lehti – basso
* Janne Lappalainen – busuki, kaval, torupill, saksofoni
* Marko Timonen – rummut, lyömäsoittimet
* Kari Reiman – viulu, kantele, berimbou

### Vierailevat muusikot
* Arto Järvelä – kielisoittimet
* Mauno Järvelä – kielisoittimet
* Matti Mäkelä – kielisoittimet
* Albert Kuvezin – kurkkulaulu
* Aldyn-ool Sevek – kurkkulaulu
* Richard Horowitz – kosketinsoittimet
* Petri Prauda – munniharppu
* Janne Haavisto – lyömäsoittimet

## Lähteet

## Aiheesta muualla
* ''Vihma'' discogs.com -sivustolla
Canon de 138 mm Modèle 1893

**Canon de 138 mm Modèle 1893** oli ranskalainen keskiraskas laivatykki, joka oli apuaseena Ranskan laivaston predreadnought-taistelulaivoissa ensimmäisessä maailmansodassa. Se oli asennettu lukuisiin 1890-luvulla valmistettuihin aluksiin. Romutettujen alusten aseita asennettiin 1930-luvulla apualuksiin, joissa tykkejä oli käytössä mahdollisesti vielä toisessa maailmansodassa.

## Suunnittelu
Canon de 138 Modéle 1893 oli 45 pituuskaliiperin ajalle tyypillinen ranskalaisvalmisteinen keskiraskas tykki. Se oli varustettu kierrelukolla ja siinä käytettiin kartussilaukausta. Taistelulaivoissa tykki oli tyypillisesti asennettu panssaroituihin kasematteihin.

## Ampumatarvikkeet
Ampumatarvikkeina oli sirpalekranaatti ja kaksi panssarikranaattia. Sirpalekranaatti, jonka lentonopeus 770 metriä sekunnissa, painoi 30 ja panssarikranaatit 35 kilogrammaa. Panssarikranaattien nopeus oli 730 metriä sekunnissa.

## Lähteet
*

### Viitteet
Prince (täsmennyssivu)

**Prince** viittaa esimerkiksi seuraaviin:

* Prince, oik. *Prince Rogers Nelson* (1958–2016), yhdysvaltalainen laulaja, lauluntekijä ja muusikko
* *[[Prince (albumi)|Prince]]*, Princen albumi vuodelta 1979
* Prince, jalkapalloilija Kevin-Prince Boatengin (s. 1987) pelipaidassaan käyttämä nimi
* Prince, vuosina 1952–1967 valmistettu japanilainen automerkki
* M/S Prince, laivoja
*Prince, savukemerkki

* Prince, sukunimenä:
** Charles Prince, oik. *Charles Petitdemange* (1872–1933), ranskalainen mykkäelokuvien koomikko
** Derek Prince (1915–2003), brittiläinen uskonnollinen julistaja
** Derek Stephen Prince (s. 1969), yhdysvaltalainen ääninäyttelijä
** Erik Prince (s. 1969), yhdysvaltalainen sotilas ja yrittäjä, Blackwaterin (nyk. Constellis) perustaja
** Gina Prince-Bythewood (s. 1969), yhdysvaltalainen elokuvaohjaaja ja -käsikirjoittaja
** Harold Prince (1928–2019), yhdysvaltalainen teatteriohjaaja ja -tuottaja
** Louis Le Prince (1842–1890), ranskalainen keksijä ja elokuvaohjaaja
** Nichelle Prince (s. 1995), kanadalainen jalkapalloilija
** Shane Prince (s. 1992), yhdysvaltalainen jääkiekkoilija
** Tayshaun Prince (s. 1980), yhdysvaltalainen koripalloilija

*Prince, kuvitteellisia henkilöitä:
** Martin Prince, televisiosarjassa *Simpsonit*

;Britannian kuninkaallinen laivasto
* HMS Prince (1670), 100-tykkinen ensimmäisen luokan linjalaiva 
* HMS Prince, 90-tykkinen toisen luokan linjalaiva 
* HMS Prince, 90-tykkinen toisen luokan linjalaiva
* HMS Prince (1788), 98-tykkinen toisen luokan linjalaiva 
* HMS Prince (1854), vuokrattu varastolaiva
* HMS Prince (1916), Amiraliteetin M-luokan hävittäjä.
FS Liberté (1905)

**Liberté** oli 1908 valmistunut Ranskan laivaston Liberté-luokan pre-dreadnought-taistelulaiva ollen samalla luokkansa nimikkoalus. Alus oli vuodesta 1908 alkaen kolme ja puoli vuotta Ranskan Välimeren laivueessa, kunnes se tuhoutui ammusvaraston räjähtäessä syyskuussa 1911 ollessaan ankkurissa Toulonissa.

## Valmistus

Alus tilattiin Saint Nazairesta Ateliers et Chantiers de la Loirelta, missä köli laskettiin joulukuussa 1902. Alus laskettiin vesille 19. huhtikuuta 1905 ja otettiin palvelukseen maaliskuussa 1908.

## Palvelus
Alus lähti 5. syyskuuta 1907 valmistajaltaan Saint-Nazairesta Brestiin, missä aluksen aseistus asennettiin. Alus lähti 18. maaliskuuta 1908 Välimerelle, missä se  liitettiin Välimeren laivaston 1. laivueen 2. divisioonaan. Divisioonan lippulaivana oli *Justice* ja kolmantena aluksena *Vérité*. Alus lähti 12. syyskuuta 1909 *Justicen* ja *Véritén* kanssa Brestistä New Yorkiin, missä ne osallistuivat Hudson-Fulton juhlallisuuksiin. Ne palasivat 27. lokakuuta Touloniin.

Alus oli Toulonin ankkuripaikalla 25. syyskuuta 1911, kun havaittiin kello 05.31 savua vasemmasta etummaisesta kasematista. Pian havaittiin leimahdus, minkä jälkeen oletettiin tulipalon olevan hallittavissa. Kello 05.43 miehistö määrättiin palontorjuntaan, mutta kello 05.53 räjähti. Kaksi keskilaivan 194 millimetrin tornia lensi kansirakenteiden yli ja kansi romahti. Aluksen etuosasta 55 metriä tuhoutui ja ainoastaan keula löytyi. Ainoastaan toinen etummaisen tykkitornin 305 millimetrin tykeistä löytyi pohjamudasta. Tapahtumien nopeus ei mahdollistanut järjestelmällistä evakuointia.

Alukselta lentänyt 37 tonninen panssarilevy surmasi *Républiquella* 23 merimiestä ja alukselta lentäneet sirpaleet upottivat 700 metrin päässä olleen höyrypurren. Panssariristeilijä *Marseillaise* menetti 15 miestä, *Saint-Louis* yhdeksän, *Léon Gambetta* kuusi, *Suffren* neljä ja *Démocratie* kolme. Onnettomuudessa sai lopulta surmansa yhteensä 286 upseeria ja merimiestä, minkä lisäksi 188 loukkaantui. Miehistöstä 143 miestä mukaan lukien aluksen päällikkö Jaurès oli vapaalla maissa. Räjähtäneet yli 50 tonnia räjähtäviä aineita tuhosivat aluksen täysin. Seuraavana päivänä tutkimuskomissio kokoontui *Justicella* selvittämään tapahtumia. Onnettomuuden syyksi todettiin ruutivarastojen lämpötila sekä käytetyn B-ruudin  epävakaus. Onnettomuuden laajuuteen vaikutti, että varastoja ei keretty täyttämään vedellä. Onnettomuuden seurauksena meriministeriö määräsi aluksille käyttöön vain vähemmän kuin neljä vuotta vanhat ajopanokset. Aluksen hylky nostettiin 21. helmikuuta 1925 ja hinattiin romutettavaksi.

## Lähteet
*
*

### Viitteet

## Aiheesta muualla
Vedenneitojen lähteillä

**Vedenneitojen lähteillä** on Suvi Niinisalon vuonna 2006 ilmestynyt kirja merenneidoista ja muista vedenolennoista eurooppalaisissa tarustoissa ja kuvataiteen historiassa. Teoksen julkaisi Atena-kustannus, kuten Niinisalon edellisenkin kirjan *[[Keijukaisten lähteillä]]*.

## Aiheesta muualla
* Marja-Terttu Kivirinta: Pienen merenneidon jäljillä. Helsingin sanomat 24.12.2006.
Susun kieli

**Susu** (myös *soso*) on Guineassa, Sierra Leonessa ja Guinea-Bissaussa asuvien susujen puhuma mandelainen kieli. Sillä on yli miljoona puhujaa.

Kieltä puhuu äidinkielenään noin 900&nbsp;000 henkeä Guinean rannikolla maan pääkaupungissa Conakryssa sekä Boffan, Bokén, Dubrékan, Forécariahin, Frian ja Kindian prefektuureissa. Pieniä puhujaryhmiä on myös muualla maassa. Sierra Leonen luoteisosassa asuu noin 120&nbsp;000 puhujaa ja Guinea-Bissaussa muutamia tuhansia. Susu toimii myös Conakryn ja rannikon pienten kansojen lingua francana.

Susu kuuluu mandekielten läntisen haaraan, jossa se muodostaa jalunkan kanssa oman ryhmänsä. Murre-erot ovat hyvin vähäisiä. Kielessä on lainasanoja arabiasta, englannista, ranskasta, maninkasta ja muista mandekielistä sekä fulanista.

Susulla on Guinean kansalliskielen status. Se on fulanin ja maninkan ohella yksi maan kolmesta suuresta kielestä. Yleiskieli perustuu Conakryn murteeseen. Guineassa susua käytettiin koulu- ja lukutaito-opetuksessa sekä rajoitetusti lehdistössä vuosina 1968–1984. Myöhemmin kirjallista viljelyä ovat harjoittaneet lähinnä lähetyssaarnaajat. Latinalaisten aakkosten ohella käytetään arabialaista kirjaimistoa.

## Lähteet
* 

### Viitteet
Singer

**Singer** voi tarkoittaa seuraavia:

* Singer, yhdysvaltalainen ompelukonemerkki
* Singer, englantilainen vuosina 1901–1970 valmistettu automerkki
* Singer Building, New Yorkissa 1908–1968 sijainnut pilvenpiirtäjä
* Singerin talo, liike- ja toimistorakennus Pietarissa

## Sukunimi
* Bryan Singer (s. 1965), yhdysvaltalainen elokuvaohjaaja ja -tuottaja
* David E. Singer, yhdysvaltalainen pokeriammattilainen
* Eric Singer (s. 1958), yhdysvaltalainen rumpali
* Ernő Singer, *Ernő Gerő* (1898–1980), unkarilainen kommunistipoliitikko, Unkarin pääministeri 1956
* Isaac Bashevis Singer (1902–1991), puolanjuutalainen kirjailija, Nobelin kirjallisuuspalkinnon saaja
* Isaac Merritt Singer (1811–1875), yhdysvaltalainen keksijä, Singer-ompelukontehtaan perustaja, teollisuusvaikuttaja ja näyttelijä
* Isadore Singer (1924–2021), yhdysvaltalainen matemaatikko ja professori
* Israel Joshua Singer (1893–1944), puolanjuutalainen kirjailija
* J. David Singer (1925–2009), yhdysvaltalainen politiikan tutkimuksen professori
* Jeff Singer (s. 1971), englantilainen rumpali
* Maxine Singer (1931–2024), yhdysvaltalainen molekyylibiologi
* Norman Singer, yhdysvaltalainen televisioanimaatiosarjojen tuottaja
* Paul Singer (1844–1911), saksalainen sosialisti, vaatetusteollisuuden harjoittaja, valtiopäiväedustaja
* Peter Singer (s. 1946), australialainen filosofi
* Rolf Singer (1906–1994), saksalais-yhdysvaltalainen kasvi- ja sienitieteilijä
* Winnaretta Singer (1865–1943), yhdysvaltalais-ranskalainen taidemesenaatti ja taiteilija.
Howard Frier

**Howard Frier** (s. 31. maaliskuuta 1976) on yhdysvaltalais-virolainen aktiiviuransa lopettanut koripalloilija. 

Coloradon yliopistossa vuosina 1994–1998 pelannut Frier pelasi useissa eurooppalaissarjoissa, etenkin Virossa, jossa hän vakituisesti asuu. Frier kävi näytillä suomalaisessa Tampereen Pyrinnössä tammikuussa 2009. Hän pelasi yhden ottelun, jossa teki kolme pistettä vapaaheitoista.

## Lähteet
* Howard Frier baskethotel.com

### Viitteet
Jalunkan kieli

**Jalunka** on mandelainen kieli, jota puhuu äidinkielenään noin 100&nbsp;000 ihmistä hajanaisella alueella Länsi-Afrikassa. Se on läheistä sukua susun kielelle. Jalunkaa voidaan kirjoittaa arabialaisilla tai latinalaisilla kirjaimilla.

## Lähteet
Prelude to the Millennium

**Prelude to the Millennium: Essentials of Symphony** on progressiivisen metalliyhtyeen Symphony X:n kokoelma-albumi vuodelta 1999. Se sisältää valikoituja kappaleita yhtyeen neljältä ensimmäiseltä studioalbumilta. Yhtyeen ensimmäiseltä albumilta Symphony X:ltä ei kuitenkaan ole alkuperäistä versiota, vaan albumin ensimmäinen kappale "Masquerade" on uudelleennauhoitettu Russell Allenin kanssa.

## Kappaleet
#
#
#
#
#
#
#
#
#
#
#

## Kokoonpano
* Russell Allen – laulu
* Michael Romeo – kitara
* Michael Pinnella – kosketinsoitin
* Thomas Miller – basso
* Jason Rullo – rummut (raidat 1–9)
* Thomas Walling – rummut (raidat 10 ja 11)

## Aiheesta muualla
* Viralliset sivut 
* 
*
Wells (täsmennyssivu)

**Wells** voi tarkoittaa:

;paikkoja:
*Wells, kaupunki Englannissa
*Wells, kunta Kanadan Brittiläisessä Kolumbiassa
*Wells, kaupunki Yhdysvaltojen Mainessa
*Wells, kaupunki Yhdysvaltojen Minnesotassa
*Wells, kaupunki Yhdysvaltojen Nevadassa
*Wells, pikkukaupunki Yhdysvaltojen New Yorkissa
*Wells, pikkukapunki Yhdysvaltojen Texasissa
*Wells, pikkukaupunki Yhdysvaltojen Vermontissa
*Wells, pikkukaupunki Yhdysvaltojen Wisconsinissa
*Wellsin piirikunta, Yhdysvaltojen Indiana
*Wellsin piirikunta, Yhdysvaltojen Pohjois-Dakota

;henkilöitä:
* Allan Wells (s. 1952), skotlantilainen pikajuoksija
* Claudia Wells (s. 1966), yhdysvaltalainen näyttelijä
* Dolly Wells (s. 1971), brittiläinen näyttelijä ja käsikirjoittaja
* Dylan Wells (s. 1998), kanadalainen jääkiekkomaalivahti
* George Albert Wells (1926−2017), englantilainen kielitieteilijä, rationalisti ja professori
* H. G. Wells (1866–1946), englantilainen kirjailija
* Ida B. Wells (1862–1931), yhdysvaltalainen kansalaisoikeusaktivisti ja toimittaja
* Jennifer Foehner Wells (s. 1972), yhdysvaltalainen tieteiskirjailija
* John Corrigan Wells (1942–2024), yhdysvaltalainen molekyylibiologi, älykkään suunnittelun teorian kannattaja 
* Junior Wells (oik. *Amos Blakemore*, 1936–1998), yhdysvaltalainen blueslaulaja ja huuliharpunsoittaja
* Kellie Wells (s. 1982), yhdysvaltalainen aitajuoksija
* Kitty Wells (oik. *Ellen Muriel Deason*, 1919–2012), yhdysvaltalainen countrylaulaja
* Mark Wells (1957–2024), yhdysvaltalainen jääkiekkoilija
* Martha Wells (s. 1964), yhdysvaltalainen kirjailija
* Mary Wells (1943–1992), yhdysvaltalainen soul-, R&B- ja pop-laulaja
* Simon Wells (s. 1961), yhdysvaltalainen elokuvaohjaaja
* Vernon Wells (s. 1945), australialainen näyttelijä

;muuta:
*1721 Wells, asteroidi.
The Hour (vuoden 2011 televisiosarja)

**The Hour** on  brittiläinen draamasarja, jonka on luonut Abi Morgan. *The Hour* alkoi BBC Two -kanavalla 19. heinäkuuta 2011 ja päättyi 13. joulukuuta 2012. Suomessa Yle TV1 esitti sarjan 1. marraskuuta 2013 – 18. tammikuuta 2014.

*The Hour* sijoittuu 1950-luvun lopun Lontooseen ja kertoo kuvitteellisesta television uutisohjelman toimituksesta. Sarjassa käsitellään useita toisen maailmansodan jälkeisen ajan muutoksia yhteiskunnassa. Näitä ovat esimerkiksi naisten asema työelämässä, television nousu, journalismin murros ja Britannian vaikutusvallan pieneneminen kansainvälisenä mahtina.

BBC ilmoitti 12. helmikuuta 2013, ettei se jatka sarjaa toisen tuotantokauden jälkeen.

## Rooleissa
The Hour -ohjelman toimitus

Muut

## Juoni
Eletään kylmän sodan aikaa, mutta politiikan sijaan uutiset käsittelevät lähinnä seurapiirejä. Sarjan tapahtumat alkavat, kun BBC ilmoittaa uudesta ajankohtaisohjelmasta. Tinkimätön ja suorapuheinen nuori toimittaja Freddie Lyon (Ben Whishaw) haluaa epätoivoisesti sen tuottajaksi. Paikan saa kuitenkin hänen hyvä ystävänsä Bel Rowley (Romola Garai), kun taas ohjelman juontajaksi palkataan komea ja sosiaalisesti lahjakas Hector Madden (Dominic West). Näin Freddie joutuu tyytymään rivitoimittajan virkaan, mutta se ei estä häntä tekemästä huippujournalismia.

## Vastaanotto
Sarja sai neljä Golden Globe -ehdokkuutta ja kolme Bafta-ehdokkuutta.

## Lähteet
Temin kieli

**Tem** eli **kotokoli** on Togossa, Ghanassa ja Beninissä puhuttu gurilainen kieli. Sitä puhuu äidinkielenä noin 300&nbsp;000 ihmistä, minkä lisäksi sukukielien kuten kabiyèn, ntchamin ja laman puhujat osaavat sitä vieraana kielenä. Temiä voidaan kirjoittaa arabialaisilla tai latinalaisilla kirjaimilla. Lukutaitoisten osuus kielen äidinkielisistä puhujista on kuitenkin vain muutama prosentti.

## Lähteet
Jyrki Saario

**Jyrki Saario** (s. 18. kesäkuuta 1960 Lahti) on suomalainen valmentaja, kouluttaja ja Scandinavian Defendo -itsepuolustus- ja voimankäyttöjärjestelmän pääkehittäjä. Hän on tehnyt koko elämäntyönsä kamppailulajien parissa, ja toiminut alan ammattilaisena yli 30 vuoden ajan. Saario oli pohjoismainen pioneeri useissa itämaisissa kamppailulajeissa 1980-luvulla. Hän on ollut Suomen johtava Krav Maga -osaaja 1990-luvun alusta alkaen. Hän toi lajin maahan ja toimi lajiliiton pääkouluttajana vuosina 1996–2012.

Saario on ollut perustamassa lukuisia lajiliittoja sekä Suomessa että Ruotsissa.

## Valmentajana ja lajipioneerina Göteborgissa

Saario on yksi merkittävimmistä tekijöistä sen takana, että kamppailulajit levisivät ja yleistyivät Pohjoismaissa 1980-luvun alusta alkaen. Mies pyöritti useita treenisaleja Göteborgissa 1980-luvun aikana. Vuonna 1983 hän oli perustamassa Ruotsin potkunyrkkeilyliittoa ja lanseerasi maassa ensimmäisenä kickboxing-lajinimen. 

Lahtelaislähtöinen mies on valmentanut vuosikymmenten saatossa kymmeniä potkunyrkkeilijöitä Ruotsin mestariksi. Lisäksi hänen valmennettavansa Johny Gevriye on voittanut lajissa maailmanmestaruuden.

## Uusia haasteita Krav Magan ja Defendon parissa

Kamppailulajien parissa hankitun osaamisen yhtenä kruununa on Krav Magan pääkehittäjän Imi Lichtenfeldin myöntämä Expert Level 2 -tason pätevyys. Saario on ainoa suomalainen, joka on saanut arvon lajin isältä. Expert-luokitus vastaa perinteisiin kamppailulajeihin suhteutettuna mustaa vyötä. 

Saario oli myös perustamassa Suomen Krav Maga Liittoa ja on ansainnut International Krav Maga Federationin alaisen päävalmentaja-arvon. Vuonna 2012 hänet kutsuttiin kansainvälisen Krav Maga Network -järjestön pääkouluttajaksi.

2000-luvulla Jyrki Saario on kehittänyt pitkän kokemuksensa perustalle rakentuvaa Scandinavian Defendoa. Laji on paitsi yksi kamppailu-urheilun muoto, myös Krav Magan sukulaislaji, joka on suunniteltu itsepuolustusta, hallittua voimakäyttöä ja lähitaistelutekniikoita työssään tarvitsevien ammattilaisten käyttöön.

## Lähteet

## Aiheesta muualla

* Video Jyrki Saarion henkilöhistoriasta Defendo Alliancen sivustolla (englanniksi). 
* Suomen Krav Maga Liiton websivut.
* Krav Maga Networkin websivut.
Ripleyn K-funktio

**Ripleyn K-funktio** on spatiaalisten tilastotieteen menetelmä, jolla voidaan analysoida pisteprosesseja. Datan tulee olla kaksiulotteista. Kyseessä on monipuolinen menetelmä, jota voidaan käyttää eri mittakaavoissa ja sen avulla voidaan tutkia vetävätkö kahden eri pisteparven alkiot toisiaan vai hylkivätkö ne. 

## Funktio
Ripleyn K-funktiota merkitään K(t):llä ja se määritellään seuraavasti: K(t)=\frac{1}{\lambda}E[N(x,t)], missä N(x,t) on datan pisteiden määrä tietystä satunnaisesti valitusta pisteestä x etäisyydellä t pois lukien kyseinen piste itse, \lambda on pisteiden tiheys koko tarkasteltavalla alueella ja E on odotusarvo,. 

Keskeisin Ripleyn K-funktion ongelma on se, että se ei ota huomioon, että havaintopisteillä voi olla ryhmiä, jotka jatkuvat tarkastelualueen ulkopuolelle. Tämän takia käytetään yleensä niin sanottua reunakorjausta, jonka avulla tämä huomioidaan. Tällöin puhutaan yleensä Ripleyn K-funktion estimaatista. 

## Ripleyn K-funktio R-ohjelmassa
Ripleyn K-funktio löytyy R-ohjelmassa spastat-nimisestä paketista, jossa se on komento nimeltä Kest. Tällä saadaan aikaiseksi havaitun datan Ripleyn K-funktion estimaatti, jota sitten verrataan odotusarvon mukaiseen arvoon. Tällä tavalla voidaan havaitaita, onko data satannaista, ryhmittäistä vai tasaista.

## Lähteet
The Devil’s Needle

**The Devil’s Needle** on vuonna 1916 ensi-iltansa saanut Chester Witheyn ohjaama yhdysvaltalainen mykkä draamaelokuva, jonka pääosissa ovat Norma Talmadge ja Tully Marshall. Elokuva kertoo taiteilijan (Marshall) ja hänen mallinsa (Talmadge) boheemielämästä ja huumeriippuvuudesta. *The Devil’s Needle* on ohjaaja Witheyn ensimmäinen ohjaustyö.

Roy Somerville ja ohjaaja Withey laativat elokuvan käsikirjoituksen. *The Devil’s Needle* kuvattiin New Yorkissa työnimillä *Drugged Hopes*, *The Dope Fiend* ja *The White Curse*, ja sen tuotantoyhtiönä oli Fine Arts Film Company. Elokuva sai Yhdysvaltain ensi-iltansa 13. elokuuta vuonna 1916, ja sen levittäjänä toimi Triangle Distributing. *The Devil’s Needle* uudelleenjulkaistiin elokuvateattereihin vuonna 1923, jolloin elokuva oli kelan lyhyempi. Lisäksi vuoden 1923 uudelleenjulkaisuun joidenkin henkilöhahmojen nimet vaihdettiin.

*The Devil’s Needlen* kopiota säilytetään Yhdysvaltain kongressin kirjaston elokuva-arkistossa. Lisäksi elokuva on julkaistu DVD:lle ja Blu-raylle. Ensimmäisen kerran elokuva julkaistiin DVD:lle vuonna 2011 ja uudelleen vuonna 2012, jolloin *The Devil’s Needlen* Blu-ray-versiokin julkaistiin. Elokuva esitettiin 16. marraskuuta vuonna 2013 Kanadassa pidetyissä Rendezvous with Madness -elokuvajuhlilla.

## Näyttelijät

## Lähteet

## Aiheesta muualla
* 
* 
* ''The Devil’s Needle'' Silent eran sivuilla 
* ''The Devil’s Needle'' TCM Movie Databasessa
Hopseidet

**Hopseidet** () on kannas Gamvikin ja Lebesbyn kunnissa, Finnmarkissa.

## Etymologia
Kannaksen nimen alkuosa on peräisin vanhasta skandinaavisesta sana ’hópr’ (”lahti”). 'Eid' merkitsee ”kannasta”.

## Maantiede
Kannas yhdistää Nordkinnin niemimaan mantereeseen. Lännessä se rajoittuu Laksefjordeniin ja idässä Tanafjordeniin.

Keskimäärin noin kilometrin levyinen matala kannas laajenee laskuveden aikaan noin kahden kilometrin levyiseksi ja kapenee nousuveden aikaan noin 500-metriseksi. Kannaksen korkein kohta on noin 2,5 metrin korkeudella merenpinnasta.

## Kulkuyhteydet
Hopseidetille on pitkään ollut hankkeilla kanava, jota pitkin kalastusalukset voisivat päästä poikki kannaksen.

Nordkinnin niemimaan mantereeseen yhdistävä tie, Fylkesvei 888, johtaa pohjoiseen Hopseidetin ohi Lebesbyn eteläpuolelta Mehamniin. Hopseidetiltä on tieyhteys myös Hopsfjordenin pohjoispuolelle Skjånesiin.

## Historia
### Asutus
Hopseidetillä tiedetään olleen 1600-luvulla asutusta ja kirkko. Seudun nykyinen asutus on kauempana Hopsfjordenin rannalla.

### Hopseidetin murhat
Toisen maailmansodan lopulla, 6. toukokuuta 1945 kannas tuli tunnetuksi *Hopseidetin murhiksi* kutsutusta iskusta. Siinä saksalaiset erikoisjoukkojen sotilaat hyökkäsivät tarkkailupisteelle, jossa olleet kuusi aseetonta kalastajaa he surmasivat ensin kidutettuaan heitä. Norjan poliisi tutki Saksan antauduttua tapausta murhina. Jutun tutkinta kuitenkin keskeytettiin.
The Missing Links

**The Missing Links** on vuonna 1916 ensi-iltansa saanut Lloyd Ingrahamin ohjaama yhdysvaltalainen mykkä rikosdraamaelokuva, jonka pääosissa ovat Thomas Jefferson, Elmer Clifton ja Robert Harron. 

Elokuva kertoo maalaisyhteisöstä, jossa tapahtuu murha. Pääepäiltyjä tulee Gaylordin veljeksistä, Horacesta ja Henrysta (Elmer Clifton ja Robert Harron),.

Elokuvan ovat käsikirjoittaneet Bernard McConville ja D. W. Griffith, joka myös tuotti elokuvan. *The Missing Linksin* tuotantoyhtiö oli Fine Arts Film Company. Elokuva sai ensi-iltansa Yhdysvalloissa 16. tammikuuta 1916, ja sen levittäjä oli Triangle Distributing.

*The Missing Links* on tullut etenkin tunnetuksi Norma Talmadgen ensimmäisenä Triangle-elokuvana. Sitä pidetään nykyään kadonneena elokuvana, koska siitä ei tiedetä säilyneen nykypäivään asti ainoatakaan kelaa.

## Näyttelijät

## Lähteet

## Aiheesta muualla
* 
* 
* ''The Missing Links'' Silent eran sivuilla 
* ''The Missing Links'' TCM Movie Databasessa
Ramipriili

**Ramipriili** (C23H32N2O5) on peptidomimeetti eli peptidien vaikutuksia matkiva orgaaninen yhdiste. Yhdiste kuuluu niin kutsuttuihin ACE-estäjiin ja sitä käytetään lääkkeenä korkean verenpaineen ja sydämen vajaatoiminnan hoidossa.

## Kemialliset ominaisuudet
Ramipriili on optisesti aktiivinen yhdiste ja sen ominaiskiertokyky happamaksi tehdyssä etanoliliuoksessa on +33,2°.

## Vaikutusmekanismi ja käyttökohteet
Ramipriili on helposti imeytyvä aihiolääke ja metaboloituu ihmisen maksassa esteraasientsyymien vaikutuksesta aktiiviseksi dikarboksyylihapoksi ramiprilaatiksi. Ramiprilaatti on angiotensiinikonvertaasin inhibiittori ja verenpainetta alentava vaikutus perustuu tämän entsyymin toiminnan estämiseen. Angiotensiinikonvertaasin toiminnan estyessä angiotensiinin pilkkoutuminen verisuonia supistaviksi ja siten verenpainetta kohottaviksi lyhyemmiksi peptideiksi vähenee. Myös verenpainetta laskevan peptidin bradykiniinin hajoaminen vähenee angiotensiivikonvertaasin inaktivoituessa.

Ramipriilia käytetään korkean verenpaineen alentamiseen esimerkiksi sepelvaltimotautia tai diabetestä sairastavilla, sydämen vajaatoiminnan hoitamiseen ja sydäninfarktista toipuvilla potilailla. Ramipriili ehkäisee myös sydämen paksuuntumista ja sydäntapahtumia kuten infarktin riskiä.

## Haittavaikutukset
Ramipriili voi aiheuttaa väsymystä, huimausta, huonovointisuutta, mahakipuja, ripulia, pääkipua, kuivaa yskää ja myös allergisia oireita kuten ihottumaa on raportoitu.

## Synteesi
Ramipriilin synteesin lähtöaineena on seriinistä johdettu 2-asetamido-3-kloori-propaanihapon metyyliesteri, joka reagoi syklopentanonin ja pyrrolidiinin muodostaman enamiinin kanssa muodostaen asetamidoketonin, joka happamissa olosuhteissa syklisoituu muodostaen fuusioituneen dihydropyrrolidiinirenkaan. Tämä välituote pelkistetään vedyttämällä ja muodostuneen raseemisen seoksen enantiomeerit erotetaan resoluutiolla. Näin saatu pyrrolidiinikarboksyylihappojohdannaisen typpiatomi reagoi karboksyylihappojohdannaisen kanssa disykloheksyylikarbodi-imidin katalysoimana muodostaen amidin.
:

## Lähteet
Simone Zaza

**Simone Zaza** (s. 25. kesäkuuta 1991 Policoro) on italialainen jalkapalloilija, joka edustaa Primera Divisiónissa pelaavaa Valenciaa. Vasenjalkainen Zaza on pelipaikaltaan hyökkääjä. Hän on kuulunut myös Italian jalkapallomaajoukkueeseen.

## Ura
### Seurajoukkueura
Zaza aloitti ammattilaisuransa kaudella 2008–2009 Serie A -joukkue Atalanta BC:ssä. Hän ei saanut paljoa vastuuta ja siirtyi vuonna 2010 silloin niin ikään Serie A:ssa pelanneeseen Sampdoriaan. Vastuuta ei tullut genovalaisseurassakaan ja näin Zaza siirtyi vuonna 2011 lainalle Serie B:n Juve Stabiaan. Juvessakaan vastuuta ei tullut paljoa, joten vuonna 2012 Zaza lähti jälleen lainalle Sampdoriasta, nyt kolmanneksi korkeimman sarjatason Esperia Viareggioon. Viareggiolaisseurassa maaleja tuli 11 kappaletta 18 ottelussa. Seuraavan kauden eli kauden 2012–2013 Zaza vietti jälleen lainalla, nyt Serie B:n Ascoli Calciossa. Maaleja Ascolissa tuli 18 kappaletta 35 pelatussa ottelussa.

Kesäkuussa 2013 Italian suurseura Juventus osti puolet Zazan pelaajaoikeuksista. Hän jätti lopultakin Sampdorian siirtyessään Serie A:han ensimmäistä kertaa nousseeseen US Sassuoloon. Zaza sai kunnian viimeistellä varmaksi putoajaksi nimetyn Sassuolon historian ensimmäisen Serie A-maalin ja teki kauden aikana yhdeksän maalia, kun Sassuolo säilyi yllättäen sarjassa. Toisella Serie A-kaudellaan Zaza teki 31 ottelussa 11 maalia.

Heinäkuussa 2015 Zaza siirtyi Juventukseen. Hän debytoi seuran paidassa syyskuussa 2015 Genoa CFC:tä vastaan ja avasi maalitilinsä seuraavalla kierroksella Frosinone Calciota vastaan.

### Maajoukkueura
Zaza on edustanut Italian nuoria sekä 17- että 19-vuotiaissa. Italian jalkapallomaajoukkueessa hän teki debyyttinsä harjoitusottelussa Alankomaita vastaan. Italia voitti pelin 2–0. Syyskuussa 2014 Zaza teki ensimmäisen maalinsa maajoukkueessa, kun Italia voitti Norjan EM-karsintojen avausottelussaan.

## Lähteet
* 
* http://www.national-football-teams.com/player/56848/Simone_Zaza.html

### Viitteet
Tamme-Laurin tammi

**Tamme-Laurin tammi** () on Antslan kunnassa, Võrumaan maakunnassa sijaitseva Viron paksuin ja vanhin puu. Tammen korkeus on 17 metriä ja ympärysmitta 831 senttimetriä. Tutkijoiden mukaan puu on istutettu vuonna 1326.

Tammeen on iskenyt useita salamoita, jotka ovat vahingoittaneet puuta. Puun keskiosa onkin oksaton. 1970-luvun korjauksessa tammen sisältä löydettiin Metsäveljien piilopaikka. Seitsemän ihmistä pystyi seisomaan puun sisällä ennen kuin se täytettiin kahdeksalla tonnilla teräsbetonia. Puu kasvaa edelleen, vaikka se onkin menettänyt latvansa salamaniskujen takia.

Tamme-Laurin tammen nimi tulee Tamme-Lauri-nimisestä maatilasta, joka puolestaan sai nimensä hengestä, joka päätti elää tammessa, joka tuo sekä huonoa että hyvää onnea. Se oli tulen henki nimeltään Laurits.

Tamme-Laurin tammi on kuvattu Viron kymmenen kruunun setelissä. Maa-alueen, jolla puu sijaitsee, osti Viron ympäristöministeriö vuonna 2006 ja se on ollut suojelun alaisena vuodesta 1939 lähtien.

## Lähteet